Iga välismaale elama mineja teab, et ta uus elu algab 20 kilost, mille ta lennukisse kaasa saab võtta. Ryan Binghamile (George Clooney) piisab vähemasti, sest tema arvutuste järgi kulutaks ta pagasilindi ääres oodates aastas ära nädala. Tema käsipagasisse mahub paar triiksärki, hambahari, kuid ei midagi isiklikku.  Ryan töötab firmas, mida palgatakse inimesi vallandama üle terve Ameerika. Ühel päeval, kui Ryani jaoks nii oluline 10 miljoni reisitud miili piir lähedal on, saabub aga karm uudis: tänu Natalie Keeneri (Anna Kendrick) leiutatud uutele IT-lahendustele saab inimesi vallandada ka oma kontori mugavusest ja Ryani elustiil on muutumas reliktiks. Üritades Natalile tõestada, et tõeline vallandamine käib näost näkku, võtab mees ta järgmisele reisile kaasa.